弔石曼卿
作者：梅堯臣
朝代：宋

paragraphs: 前時京師來，對馬嘗相揖。
埃塵正滿衢，笑語曾未及。
雖然恨莫親，往往聞風什。
星斗交垂光，昭昭不可挹。
獨哦秋露中，豈顧衣裘溼。
酒杯輕宇宙，天馬難羈縶。
今朝我還都，但見交朋泣。
借問泣者誰，曼卿魂已蟄。
堂堂豪傑姿，遂爾一棺戢。
君生寒月明，君沒寒月入。
月入還復升，精魄寧未集。
孤墳細草遍，翠碣嗟新立。